તેને સમજાતું ન હતું કે પોતાની સાથે આ શું થઇ રહ્યું છે. બસ તે ચોધાર આંસુએ રડતી હતી અને આજુબાજુના બધા લોકો પણ રડતાં હતાં. તે પિતાની આંખોમાં જોઇને મનોમન પુછતી હતી, પપ્પા આવું કેમ કરો છો? મારા સ્વપ્નો, મારી ઇચ્છાઓનું શું? શા માટે તેને અધુરી રાખવા માંગો છો? તે મૌન હતી અને ધનરાજભાઇ દિકરી ધરાના મનનો મર્મ પામી જતા હોય તેમ બોલ્યા, “બેટા, મારા પર વિશ્વાસ રાખ, દુનિયાના સૌથી સુરક્ષિત હાથમાં તને સોંપુ છું. ધીરજ રાખ દિકરી તારી બધી જ ઇચ્છાઓ-સ્વપ્નો પુરા થશે, શ્રધ્ધા રાખ, તારા પિતા અને પતિ પર પણ.....ઓહ.....ધરાને ભાન થયું કે તે કોઇની પત્નિ બની ગઇ છે. પોતાને અત્યંત નિ:સહાય પામી તે વધુ તીવ્રતાથી રડવા લાગી અને કોઇએ તેનો હાથ પકડી તેને વ્યોમની બાજુમાં કારમાં બેસાડી દીધી. ધનરાજભાઇએ વ્યોમને માત્ર એટલું કહ્યું કે, “બેટા મારું સર્વસ્વ સોંપુ છું, જતન કરી સાચવજો...”